2023. december 15-én, pénteken

este 8 órakor a Díszteremben

Kis-Tóth Ágnes

asztrofizikus (ELTE)

A galaxisok titkos élete

címmel tart előadást.

Az, hogy a Tejútrendszeren kívül más „csillagszigetek”, tehát más galaxisok is léteznek a világegyetemben, mindössze 100 éve nyert bizonyosságot. Azóta viszont rengeteget megtudtunk a kialakulásukról, fejlődésükről, szerkezetükről és dinamikájukról. Felfedeztük, hogy a csillagok látszólag a legfényesebb építőkövek, de egy galaxisban akár több százszor több anyag lehet, ami számunkra teljesen láthatatlan. A kozmosz nagy skálás szerkezetét valójában a *sötét anyag* alakítja ki, és ez az ismeretlen ragasztó tartja össze a galaxisokat. De nem ez az egyetlen rejtély körülöttünk. Minden galaxisban megtaláljuk az univerzum legfurcsább lakóit, a *fekete lyuk*akat is. Sőt, a legnagyobb méretű fekete lyukak pont a galaxisok középpontjában bújnak meg. Mit tesznek hozzá ezek az összetevők a teljes képhez, hogyan alakítják egymást? Mi az, amit már tudunk, és mi az, amire még kíváncsiak vagyunk? Ezekkel a kérdésekkel foglalkozik az előadás.

**Minden érdeklődőt szeretettel hívunk és várunk!**